Diari Oficial de la Generalitat Valenciana


Sumari del DOGV 7350, del 01-09-2014 (2014/7849)

RESOLUCIÓ d'1 d'agost de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del Conveni Col·lectiu del Sector de Servicis de l'Associació Patronal Valenciana de Seguretat i Servicis (codi: 26182524484249).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7350

Data del DOGV
:   01-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7849


Data del document
:   01-08-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ d'1 d'agost de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del Conveni Col·lectiu del Sector de Servicis de l'Associació Patronal Valenciana de Seguretat i Servicis (codi: 97644844177988). [2014/7849]  
Vist el text del Conveni Col·lectiu del Sector de Servicis de l'Associació Patronal Valenciana de Seguretat i Servicis, subscrit per la Comissió Negociadora, estant integrada esta, de part empresarial, per representants de l'Associació Patronal de Seguretat i Servicis, i de part dels treballadors, per representants del Sindicat Independent, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març; el Text refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball; i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resolc  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora i depòsit del text del conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 1 d'agost de 2014.- El subdirector General de Relacions Laborals: Reyes Maximiliano Coronado Coronado.  
  
  
TEXT ARTICULAT DEL CONVENI DEL SECTOR DE SERVICIS DE L'ASSOCIACIÓ PATRONAL VALENCIANA DE SEGURETAT I SERVICIS  
  
CAPÍTOL I  
Àmbit d'aplicació  
  
Article 1. Àmbit personal i funcional  
El present conveni col·lectiu obliga a la direcció i a tots els treballadors del sector servicis que els presten en les empreses associades a l'Associació Patronal Valenciana de Seguretat i Servicis.  
Àmbit funcional: El present conveni serà de compliment obligatori en totes les activitats pròpies del sector de servicis, les quals consistixen en la prestació de servicis a tercers per mitjà d'Auxiliars de Servicis, Conductors, Hostesses, Ordenances i Peons.  
Àmbit personal: La normativa d'este conveni serà d'obligada observança per a totes les empreses i treballadors de tots els centres de treball de les empreses pertanyents a l'Associació Patronal Valenciana de Seguretat i Servicis.  
  
Article 2. Àmbit territorial  
El present conveni se circumscriu a l'àmbit territorial de la Comunitat Valenciana.  
  
Article 3. Àmbit temporal  
L'entrada en vigor del present conveni es produirà el dia 1 de gener de 2013, amb independència de la data de la seua publicació en el Diari Oficial de la Comunitat Valenciana, i mantindrà la seua vigència fins al 31 de desembre de 2017, i quedarà prorrogat íntegrament el present conveni fins a la seua substitució per un altre del seu mateix àmbit i eficiència.  
Qualssevol de les parts podrà sol·licitar a l'altra, abans del termini fixat en el paràgraf anterior, la revisió del conveni, preavisant almenys, amb un mes d'antelació al seu venciment.  
Mentre duren les negociacions d'un nou conveni, continuarà aplicant-se les condicions pactades en este conveni col·lectiu.  
  
CAPÍTOL II  
Compensació, absorció, garantia ad personam   
i vinculació a la totalitat.  
  
Article 4. Absorció i compensació  
Les condicions pactades en este conveni són compensables i absorbibles, estimades en el seu conjunt i còmput anual.  
  
Article 5. Garantia ad personam  
Es respectaran a títol individual o col·lectiu les condicions econòmiques i d'una altra índole que foren més beneficioses a les establides i que els treballadors gaudisquen en el moment de firmar del present conveni, considerades en el seu conjunt i en còmput anual.  
  
Article 6. Vinculació a la totalitat  
Les condicions pactades en el present conveni constituïxen un tot orgànic i indivisible i als efectes de la seua aplicació seran considerades globalment.  
  
Article 7. Comissió paritària  
Es constituïx una comissió paritària del conveni que estarà formada per tres representants de cada una de les parts firmants que podran estar acompanyats dels assessors que estimen oportú per a cada cas.  
  
Les funcions de l'esmentada comissió paritària seran les següents:  
1. Interpretació general del conveni.  
2. Seguiment del compliment del conveni.  
3. En els supòsits de conflicte col·lectiu relatiu a la interpretació o a l'aplicació del conveni, haurà d'intervindre la comissió paritària amb caràcter previ al plantejament formal del conflicte, tenint com a norma el V Acord de Solució Extrajudicial de Conflictes Col·lectius (DOCV 08.07.2010), i la possibilitat d'acudir al Tribunal d'Arbitratge Laboral en l'àmbit dels procediments no judicials (mediació i/o el laude arbitral) o davant l'òrgan judicial competent.  
4. Totes les que la pròpia comissió crega oportunes.  
La comissió es reunirà, prèvia convocatòria de qualsevol dels components, per mitjà de comunicació fefaent (carta certificada, fax o un altre mitjà acreditatiu), almenys amb set dies d'antelació a la celebració de la reunió. A la comunicació s'acompanyarà un escrit on es plantege de forma clara i precisa la qüestió objecte d'interpretació.  
  
Perquè les reunions siguen vàlides, prèvia convocatòria, hauran d'assistir-hi un número del 50 % de membres per cada una de les representacions.  
La comissió paritària prendrà els acords per majoria simple de vots de cada una de les representacions.  
El lloc de celebració, així com la data de reunió, es comunicarà oportunament a la part que es vulga convocar, en els extrems de la qual s'hauran de posar d'acord prèviament.  
  
CAPÍTOL III  
Organització i direcció del treball  
  
Article 8. Principi inspirador  
L'organització del treball és facultat de la direcció de l'empresa amb subjecció a les normes del present conveni i la legislació laboral vigent en cada moment  
Comprén les normes següents:  
a) La determinació i l'exigència d'una activitat i un rendiment a cada treballador.  
b) L'adjudicació a cada treballador del nombre d'elements o de la tasca necessària corresponent al rendiment mínim exigible.  
c) La fixació de normes de treball que garantisquen l'òptima realització i seguretat dels servicis propis de l'activitat i l'establiment del quadro de premis i sancions adequats al compliment o incompliment d'estes normes.  
d) L'exigència d'atenció, prudència, pulcritud, vigilància en robes, efectes, estris, armes, vehicles i la resta d'elements que componen l'equip personal, així com de les altres instal·lacions i béns anàlegs de l'empresa i dels seus clients.  
e) La mobilitat i redistribució del personal de l'empresa, típiques de l'activitat, per mitjà de l'establiment dels canvis de llocs de treball, desplaçaments i trasllat que exigisquen les necessitats de l'organització de la producció, d'acord amb les condicions pactades en este conveni, respectant el que preveuen els arts. 39 i 40 del TRET.  
  
f) La fixació d'una fórmula de càlcul de la retribució de forma senzilla, de manera que els treballadors puguen fàcilment comprendre-la, fins i tot en els casos en què s'aplique un sistema de remuneració amb incentius o primes.  
g) La realització de les modificacions en els mètodes de treball, distribucions de personal, canvi de funcions, qualificació professional, retribucions, siguen amb incentius o sense ells, quantitat i qualitat de treball, raonablement exigibles, respectant el que preveuen els articles 39 i 41 del TRET.  
h) Les normes d'organització de treball es mantindran fins que no hi haja resolució del conflicte, tant individual com col·lectiu, per part de l'autoritat competent.  
  
CAPÍTOL IV  
Prestació del treball  
  
Article 9. Ingrés i contractació  
Serà de lliure valoració per part de l'empresa l'elecció de les persones que seran contractades per a exercir-hi els seus servicis, sense perjudici que posteriorment s'acorden distints criteris d'elecció entre les empreses i la representació dels treballadors.  
  
Article 10. Contractes eventuals  
La duració dels contractes eventuals per circumstàncies de la producció serà, durant la vigència del present conveni, d'un màxim de 12 mesos dins d'un període de 18 mesos.  
  
Article 11. Confidencialitat de la prestació laboral  
Es fa especialment exigible als treballadors subjectes al present conveni que mantinguen amb especial rigor i prudència els secrets relatius a l'explotació de l'activitat de les empreses, donat el caràcter confidencial de la prestació dels servicis.  
  
Article 12. Formació  
Donades les característiques especials que concorren en l'activitat de les empreses, i a fi de mantindre permanentment capacitats els seus treballadors per al compliment responsable i correcte de les obligacions del servici, tot el personal operatiu estarà obligat a assistir als cursos, pràctiques d'ensinistrament, entrenament i la resta d'activitats formatives de caràcter professional que estipule la legislació vigent, dins la jornada laboral o per mitjà de negociació amb la representació legal dels treballadors per a un altre cas.  
Este temps d'assistència als cursos esmentats, serà considerat i haurà de retribuir-se, com a temps de treball efectiu, bé en metàl·lic o per mitjà de compensació amb períodes de descans.  
  
Article 13. Període de prova  
Durant el període de prova, el treballador tindrà els drets i les obligacions corresponents a la seua categoria professional i al lloc de treball que exercisca si fóra de plantilla, excepte els derivats de la resolució laboral que podrà produir-se a instància de qualsevol de les parts durant el seu transcurs.  
El període de prova no podrà excedir els terminis següents:  
Personal directiu i titulat: 6 mesos.  
Personal administratiu: 3 mesos.  
Personal quadros intermedis: 3 mesos.  
Personal operatiu: 2 mesos.  
  
Article 14. Reconeixement mèdic  
L'empresa posarà a disposició dels empleats i previ consentiment d'estos, un examen mèdic a la iniciació de la contractació i altres reconeixements anuals. Este caràcter voluntari per part del treballador només s'exceptuarà si hi ha un informe previ dels representants dels treballadors en els supòsits en què la realització dels reconeixements siga imprescindible per a avaluar els efectes de les condicions de treball sobre la salut dels treballadors, o quan així estiga establit en una disposició legal en relació amb la protecció de riscos específics i activitats d'especial perillositat.  
S'entregarà a tots els treballadors una còpia del reconeixement mèdic a què es fa referència en el paràgraf anterior.  
  
Article 15. Lloc de treball  
Donades les especials circumstàncies en què es realitzen habitualment els servicis auxiliars de seguretat i vigilància, la mobilitat del personal vindrà determinada per les facultats de decisió de l'empresa, amb respecte sempre a la legalitat vigent, que procedirà a la distribució del seu personal entre els seus diversos llocs de treball, de la manera més racional i adequada als fins productius, dins d'una mateixa localitat.  
  
A estos efectes, s'entendrà per localitat tant el municipi on habitualment presta els seus servicis o per al qual haja sigut contractat com les concentracions urbanes o industrials que s'hi agrupen al voltant i que formen amb este una macroconcentració urbana o industrial, encara que administrativament siguen municipis distints.  
Els treballs realitzats dins de la zona definida com a localitat no donaran lloc a dietes per a cap dels treballadors de les empreses incloses en l'àmbit d'aplicació del present conveni col·lectiu.  
  
Article 16. Desplaçaments  
Quan un treballador haja de desplaçar-se per necessitat del servici fora de la localitat, entesa en els termes de l'article 15, tindrà dret a percebre dietes llevat que l'esmentat desplaçament no tinga perjudicis econòmics per al treballador.  
Si el desplaçament es realitza en un vehicle particular del treballador, s'abonarà durant els anys 13, 14 i 15 a raó de 0,25 euros/quilòmetre. En els anys 16 i 17 es pagaran 0,27 euros/quilòmetre.  
L'import de les dietes acordades en este conveni serà:  
  
2013 2014   
9,05 9,94 Quan el treballador haja de fer un menjar fora de la seua localitat.  
17,43 18,28 Quan el treballador haja de fer dos menjars fora de la seua localitat.  
15,61 16,52 Quant el treballador haja de pernoctar o desdejunar-se.  
32,66 33,54 Quan el treballador haja de pernoctar fora de la seua localitat i realitzar dos menjars. Si el desplaçament és superior a set dies, l'import de la dieta completa serà de 26.50 euros a partir de l'octau dia.  
  
  
Per a l'any 2015 i successius les dietes tindran un increment equivalent al de l'IPC real de l'any anterior.  
  
Article 17. Jornada de treball  
La jornada de treball serà de 1.782 hores de treball efectiu en còmput anual, amb els descansos que establix l'Estatut dels Treballadors. L'esmentada jornada anual es computarà a raó de 162 hores mensuals de mitjana.  
  
Article 18. Hores extraordinàries  
Tindran la consideració d'hores extraordinàries les que, considerades en el seu conjunt diari, setmanal o anual, excedisquen la jornada pactada en el present conveni i d'acord amb el calendari establit.  
Durant els anys 13 i 14, regiran els següents imports i no seran, en cap cas, inferiors al valor de l'hora ordinària:  
Valor de les hores extraordinàries 2013-2014  
  
Categoria Import  
Personal operatiu   
Auxiliar de servicis 5,33  
Conductor 5,20  
Hoste 5,20  
Monitor 5,33  
Ordenança 5,20  
Peó 5,20  
En els anys següents de vigència del present conveni (2015, 2016 i 2017) estos imports s'incrementaran en el mateix percentatge que experimente l'IPC en els esmentats anys.  
No obstant això, l'empresa podrà optar per compensar les hores extraordinàries per temps equivalents de descans durant el transcurs del mateix any.  
  
Article 19. Descans setmanal  
El treballador tindrà dret a un descans setmanal mínim d'un dia i mig ininterromput o dos dies cada dos setmanes.  
  
Article 20. Vacacions  
Els treballadors tindran dret a unes vacacions anuals retribuïdes de 30 dies naturals.  
S'establirà un torn rotatori de vacacions per acord entre l'empresa i els treballadors. El quadro de vacacions haurà d'establir-se almenys amb dos mesos d'anterioritat al gaudi de les vacacions.  
El gaudi de les vacacions es realitzarà en dos períodes de 15 dies naturals.  
Quan el treballador cesse en l'empresa, tindrà dret a la percepció de la part proporcional que li corresponga de les vacacions meritades en el cas de no haver-les gaudit.  
  
Article 21. Llicències  
Els treballadors regits per este conveni tindran dret al gaudi de llicències retribuïdes en els casos i amb la duració que a continuació s'indiquen en dies naturals:  
a) Matrimoni del treballador, quinze dies.  
b) Durant dos dies, que podran ampliar-se fins a un màxim de quatre quan el treballador necessite realitzar un desplaçament a este efecte fora de la província, en els casos de part de l'esposa o de malaltia greu o defunció del cònjuge, fill, pare, mare, néts, iaios o germans d'un o d'altre cònjuge.  
c) Durant un mínim de dos dies per al trasllat del seu domicili.  
d) Pel temps indispensable per al compliment d'un deure inexcusable de caràcter públic i personal d'acord amb la legislació que a este efecte hi haja, incloent en este temps el que corresponga a l'invertit en denúncies derivades del compliment del servici.  
e) Pel temps establit per a gaudir dels drets educatius generals i de la formació professional, en els supòsits i en la forma regulats per l'Estatut dels Treballadors.  
f) Pel matrimoni de pares, fills, germans, néts d'un o altre cònjuge, i amb la justificació prèvia, tindran dret a un dia de llicència per a assistir a la boda, ampliable a tres dies per desplaçament.  
g) Pel bateig d'un fill o nét, tindrà dret a un dia per a assistir al bateig.  
h) Un dia de permís per Primera Comunió d'un fill o nét.  
  
Article 22. Excedències  
Seran de dos classes: voluntàries i especials.  
L'excedència voluntària és la que podrà concedir-se per l'empresa per a l'atenció de motius particulars del treballador. Per a la concessió d'esta excedència, serà indispensable haver aconseguit en l'empresa una antiguitat d'almenys un any. L'excedència podrà concedir-se per un mínim de quatre mesos i un màxim de cinc anys. El temps d'excedència no computarà a cap efecte.  
El treballador excedent que sol·licite el seu reingrés en l'empresa haurà de fer-ho per escrit i almenys amb un mes d'antelació a la data de l'esmentat ingrés.  
L'ingrés estarà condicionat que hi haja una vacant de la seua categoria. En cas d'haver-hi una altra vacant que no siga de la seua categoria i que puga ocupar, ho farà amb el salari de la vacant ocupada i fins que es produïsca vacant en la categoria que tenia quan va eixir d'excedència.  
Seran excedències especials les següents:  
a) Nomenament per a càrrec públic i per la duració d'este.  
b) Prestació de servici militar obligatori o règim equivalent.  
c) En el cas de pèrdua, sostracció o retirada de la llicència, guia, arma, títol i fins i tot l'obtenció d'este.  
d) La retirada temporal del permís de conduir si és conductor.  
La reincorporació dels excedents especials als seus llocs de treball haurà de produir-se en el termini de 30 dies des del moment que desapareguen les causes que van motivar l'excedència excepte els casos del servici militar, que serà de dos mesos i en els supòsits c) i d), en els qual la incorporació haurà de produir-se en el termini de dos dies.  
  
Article 23. Seguretat i salut  
S'observaran rigorosament les normes sobre esta matèria segons el que establix la Llei 31/1995, i les disposicions concordants. L'empresa haurà de proporcionar als delegats de prevenció un curs de formació suficient, relacionat amb el desenrotllament de les seues funcions en esta matèria, de 30 hores de duració.  
  
Article 24. Extinció del contracte de treball  
Els treballadors que decidisquen unilateralment posar fi a la relació laboral hauran de preavisar a la direcció de l'empresa amb una antelació mínima de 15 dies hàbils. L'incompliment d'este preavís comportarà la pèrdua del salari corresponent a la part proporcional del període.  
  
  
CAPÍTOL V  
Faltes i sancions  
  
Article 25. Faltes  
Les accions o omissions punibles en què incórreguen els treballadors es classificaran atenent a la seua importància, reincidències i intencions, en lleus, greus i molt greus.  
En l'aplicació de les sancions es tindran en compte i valoraran les circumstàncies personals del treballador, el seu nivell cultural, transcendència del dany, grau de reiteració o reincidència.  
  
Article 26. Són faltes lleus  
1. Fins a quatre faltes de puntualitat, amb retard superior a cinc minuts i inferior a quinze, dins del període d'un mes.  
2. Abandonar el lloc de treball sense causa justificada o el servici un breu temps durant la jornada. Si es causa, com a conseqüència d'este abandó, perjudici de consideració a l'empresa, companys de treball, clients o personal de l'empresa, o siga causa d'accident, la falta podrà revestir la consideració de greu o molt greu.  
3. No notificar, amb caràcter previ, l'absència al treball i no justificar-la en les vint-i-quatre hores següents, llevat que es prove la impossibilitat d'haver-ho fet i la raó que ho va motivar.  
4. Els descuits i les distraccions en la realització del treball o en l'atenció i la conservació de les màquines, estris, armes, ferramentes, instal·lacions pròpies dels clients. Quan l'incompliment de l'esmentat anteriorment origine conseqüències de gravetat en la realització del servici, la falta podrà reputar-se de greu o molt greu.  
5. La inobservança de les ordes de servici, així com la desobediència als caps, tot això en matèria lleu.  
6. Les faltes de respecte i consideració de caràcter lleu als subordinats, companys, caps, personal i públic, així com la discussió amb estos dins la jornada de treball i usar-hi paraules malsonants i indecoroses.  
  
7. La falta de neteja i neteja personal i dels uniformes, equips, armes, etc., de manera ocasional.  
8. No comunicar a l'empresa els canvis de residència i domicili i la resta de circumstàncies que afecten la seua activitat laboral.  
9. No atendre el públic amb la correcció i la diligència degudes.  
10. Excedir-se en les seues atribucions o entremetre's en els servicis particulars d'un altre treballador, quan el cas no constituïsca falta greu.  
  
Article 27. Són faltes greus  
1. Cometre dos faltes lleus en el període d'un trimestre, excepte en la puntualitat, encara que siguen de distinta naturalesa, sempre que hi haja hagut sanció comunicada per escrit.  
2. Més de quatre faltes de puntualitat en l'assistència al treball en el període d'un mes superior als deu minuts o fins a quatre faltes superiors a quinze minuts cada una d'elles.  
3. La falta d'assistència al treball d'un dia en el període d'un mes, sense causa justificada. Serà molt greu si de resultes de l'absència es causa greu perjudici a l'empresa.  
4. La desobediència greu als caps en matèria de treball i la rèplica descortesa als companys, als caps o al públic. Si implica manifest crebant a la disciplina o si es deriva perjudici notori per a l'empresa, companys de treball o públic, es reputarà com a molt greu.  
5. La suplantació de la personalitat d'un company l'hora de fitxar o firmar; se sancionarà tant a qui fitxa com a este últim.  
6. La voluntària disminució de l'activitat habitual, la negligència i desídia en el treball que afecta la bona marxa del servici.  
7. La simulació de malaltia o accident i no entregar el comunicat de baixa oficial en les quaranta-huit hores següents a l'emissió d'este, llevat que es demostre la impossibilitat de fer-ho.  
8. L'ocupació de temps, uniformes, materials, estris, armes o màquines en qüestions alienes al treball o en benefici propi.  
9. L'ús, sense estar de servici, de les insígnies del càrrec o l'ostentació innecessària d'este.  
10. Fer desaparéixer uniformes i segells, tant de l'empresa com de clients d'esta, així com causar accidents per dol, negligència o imprudència inexcusable.  
11. Portar els registres, documentació, quaderns o qualsevol classe d'anotacions oficials i escrits que reglamentàriament han de tindre, sense les formalitats degudes i cometent faltes que per la seua gravetat o transcendència meresquen especial correctiu. I, si tinguera especial rellevància, tindran la consideració de molt greu.  
12. La negativa a la utilització o falta d'ús de qualsevol dels equips de protecció individual que l'empresa pose a disposició del treballador.  
  
  
Article 28. Són faltes molt greus  
1. La reincidència en una falta greu en el període de sis mesos, encara que siga de distinta naturalesa, sempre que hi haja hagut sanció.  
  
2. Més de deu faltes no justificades de puntualitat, comeses en el període de sis mesos o vint en un any, encara que hagen sigut sancionades independentment.  
3. Tres o més faltes injustificades al treball en el període d'un mes; més de sis en el període de quatre mesos o més de dotze en el període d'un any, sempre que hagen sigut sancionades independentment.  
4. La falsedat, deslleialtat, el frau, l'abús de confiança i el furt o robatori, tant a companys de treball com a l'empresa o a tercers relacionats amb el servici durant l'exercici de les seues tasques o fora d'estes.  
  
5. Realitzar treballs per compte propi o aliè estant en situació d'incapacitat laboral temporal, així com realitzar manipulacions o falsedats per a prolongar esta situació.  
6. La continuada i habitual falta de neteja de manera que produïsca queixes justificades de caps, companys de treball o tercers.  
  
7. L'embriaguesa provada o ús de drogues vestint l'uniforme.  
8. La violació del secret de correspondència o de documentació de l'empresa o de les persones en els locals i instal·lacions de la qual es realitze la prestació dels servicis i no guardar la deguda discreció o el natural sigil dels assumptes i servicis en què, per la missió de la seua comesa, hagen de ser assabentats.  
9. Els maltractaments de paraula o d'obra, o la falta greu de respecte i consideració a les persones dels seus superiors, companys, personal a càrrec seu o qualsevol altra persona que es trobe en els locals o instal·lacions en els quals realitze la seua activitat si n'hi ha.  
10. La participació directa o indirecta en la comissió d'un delicte o falta qualificats com a tals en les lleis penals i la retirada del títol o la llicència d'armes per als vigilants de seguretat.  
11. L'abandó del treball en llocs de responsabilitat una vegada se n'ha pres possessió i la inhibició o passivitat en la prestació d'este fent especial esment a dormir durant la prestació del servici.  
  
12. La disminució voluntària i continuada del rendiment.  
13. Originar baralles i litispendències amb els seus companys de treball o amb les persones o els empleats per a les quals presten els seus servicis.  
14. La comissió d'actes immorals en el lloc de treball o en els locals de l'empresa dins de la jornada laboral.  
15. L'abús d'autoritat.  
16. La competència il·lícita per dedicar-se dins o fora de la jornada laboral a desenrotllar per compte propi una activitat idèntica a la de l'empresa o dedicar-se a ocupacions particulars que estiguen en oberta pugna amb el servici.  
17. Entregar-se a jocs o distraccions greus durant la jornada de treball.  
18. Exigir o demanar pels seus servicis remuneració o premis a tercers, siga quina siga la forma o pretext que s'empre per a la donació.  
  
19. La imprudència en acte de servici. Si implica risc d'accidents propi o per a companys o personal i públic, o perill d'avaries per a les instal·lacions.  
20. L'incompliment de les normes sobre prevenció de riscos laborals, quan siguen causants d'accident laboral greu o produïsquen danys a l'empresa.  
21. Falta d'acreditació documental de les situacions de malaltia dins del termini de cinc dies des que es va produir la contingència, amb independència que haja hagut notificació verbal.  
22. L'abandó, sense causa justificada, del treball.  
23. Fer desaparéixer, inutilitzar, causar desperfectes en armes, màquines, instal·lacions, edificis, efectes, documents, etc., tant de l'empresa com de clients d'esta, així com causar accidents per dol, negligència o imprudència inexcusable.  
24. Iniciar o continuar qualsevol discussió, rivalitat, pretesa superioritat, exigències en el mode de prestar-se els servicis, etc., amb funcionaris de la Policia.  
  
Article 29. Sancions  
1. Per falta lleu:  
a) Amonestació verbal.  
b) Amonestació escrita.  
2. Per falta greu:  
a) Amonestació pública.  
b) Suspensió d'ocupació i sou d'un a quinze dies.  
c) Inhabilitació per a l'ascens durant un any.  
3. Per falta molt greu:  
a) Suspensió d'ocupació i sou de setze dies a dos mesos.  
b) Inhabilitació per a l'ascens durant tres anys.  
c) Acomiadament.  
Per a procedir a la imposició de les anteriors, caldrà ajustar-se al que disposa la legislació vigent.  
  
Article 30. Prescripció  
La facultat de les empreses per a imposar sancions, que s'haurà d'exercitar sempre per escrit, excepte amonestació verbal; s'haurà d'acusar recepció i haurà de firmar el sancionat o, en el seu lloc, dos testimonis, en cas de negar-se a això, prescriurà en les faltes lleus als deu dies; en les greus als vint dies i en les molt greus als seixanta dies, a partir de la data en què l'empresa tinga coneixement de la seua comissió i, en tot cas, als sis mesos d'haver-se comés.  
  
CAPÍTOL VI  
Classificació  
  
Article 31. Classificació  
Esta classificació del personal és merament enunciativa i no suposa l'obligació de tindre cobertes totes les places i categories previstes si les necessitats del servici no ho requerixen.  
Tampoc són exclusives les diferents tasques assignades a cada categoria o especialitat, perquè tot treballador inclòs en l'àmbit funcional d'este conveni col·lectiu està obligat a efectuar tots els treballs i operacions que li ordenen els seus superiors en les tasques generals de la seua competència i sense detriment de la seua dignitat professional.  
  
El personal es classificarà per raó de les seues funcions en els grups que a continuació s'indiquen:  
  
I. Personal directiu:  
Director general  
Director comercial  
Director administratiu  
Director de personal  
Subdirector  
Delegat provincial - Gerent  
  
  
II. Personal administratiu:  
Cap de departament  
Oficial 1a  
Oficial 2a  
Auxiliar administratiu  
Comercials  
Telefonistes  
  
III. Personal de quadros intermedis:  
Cap de servicis  
Supervisor  
  
IV. Personal operatiu:  
Auxiliar de servicis  
Conductor  
Hoste  
Ordenança  
Monitor físic  
Peó  
  
Article 32. Funcions.  
Personal directiu:  
Director general. És qui, amb títol adequat o àmplia preparació teòricopràctica, assumix la direcció i responsabilitat de l'empresa, programa i controla el treball en totes les seues fases.  
Director comercial. És qui, amb títol adequat o àmplia preparació teòricopràctica, assumix la direcció i responsabilitat de les funcions mercantils en el sentit més ampli i planifica, controla i programa la política comercial de l'empresa.  
Director administratiu. És qui, amb títol adequat o àmplia preparació teòricopràctica, assumix la direcció i responsabilitat de les funcions administratives en sentit més ampli i planifica, controla i programa la política comercial de l'empresa.  
Director de personal. És qui, amb títol adequat o àmplia preparació teòricopràctica, assumix la direcció i responsabilitat de les funcions relacionades amb la gestió de personal en el sentit més ampli.  
  
Subdirector. És qui, amb títol adequat o àmplia preparació teòricopràctica, assumix la subdirecció i responsabilitat de les funcions relacionades amb la gestió comercial, administrativa, financera, recursos humans o tècnica en qualsevol especialitat.  
Delegat provincial o gerent. És qui, amb títol adequat o àmplia preparació teòricopràctica, assumix la representació de l'empresa a la província o territori que se li assigne.  
  
Personal administratiu:  
Cap de departament. És l'empleat al càrrec del qual està l'àrea d'administració de l'empresa.  
Oficial administratiu 1a. És l'empleat encarregat d'una unitat o secció administrativa depenent del cap administratiu o de la persona designada per l'empresa que realitza tasques comptables i administratives amb coneixements generals.  
Oficial administratiu 2a. És l'empleat que, amb la responsabilitat deguda i sota les instruccions del supervisor o persona designada per l'empresa, realitza tasques comptables i administratives de l'empresa amb coneixements generals.  
Auxiliar administratiu.- És l'empleat que realitza tasques administratives simples.  
Comercial. És l'empleat afecte al representant de vendes i realitza les funcions de promoció i venda dels servicis de l'empresa.  
Telefonista. És l'empleat que té com a principal funció estar a l'atenció i al servici de la centraleta telefònica i pot realitzar també tasques administratives.  
  
Personal de quadros intermedis:  
Cap de servicis. És l'empleat que, procedent o no del grup operatiu, i per les seues condicions humanes i professionals, amb plena responsabilitat i a les immediates ordes dels seus superiors d'una forma més pràctica que teòrica, té cura i és responsable de l'orde, disciplina, vigilància, distribució, assignació del treball i exercix les funcions específiques que li són delegades amb control general de tots els supervisors sobre el comportament dels seus empleats per a la gratificació i la promoció.  
Supervisor. És el treballador la missió del qual és verificar i comprovar el compliment exacte de les funcions i obligacions atribuïdes als altres empleats, dóna avís immediatament a l'encarregat o cap immediat corresponent de totes les incidències que observe en la prestació dels servicis, prenent les mesures d'urgència que crega oportunes i encarregant-se de mantindre la disciplina i pulcritud entre els seus empleats.  
  
  
Personal operatiu:  
Auxiliar de servicis. És el treballador, major de díhuit anys, amb aptituds i instrucció suficient per a exercir, entre altres, les següents tasques auxiliars:  
1. Recepció i informació de personal, visitants i mercaderies en els accessos als immobles i instal·lacions.  
2. Comprovació i orientació de visitants; el control d'entrades, documents o carnets privats; el control de trànsit en zones reservades o de circulació restringida.  
3. Comprovació i control de l'estat de qualsevol tipus d'instal·lacions, per a garantir el funcionament i la seguretat física. Ja siga de forma presencial o a través de la monitorització remota o local per circuit tancat de televisió.  
4. Repartiment de mercaderies i totes les activitats que, directament o indirectament, es relacionen amb les esmentades funcions, inclòs l'etiquetatge.  
5. Tasques elementals de manteniment, conservació i control preventiu en general.  
6. Custòdia de claus i la resta d'equips auxiliars propietat del client.  
  
7. Col·laboració en tasques d'extinció d'incendis, prestació de primers auxilis, evacuacions per emergències, etc., en els casos en què siga necessari.  
Les funcions anteriorment citades podran realitzar-se en l'interior de qualsevol tipus d'establiments i immobles públics o privats, com ara: fàbriques, factories, naus industrials, plantes de producció, centres de processos de dades, garatges o aparcaments, comunitats de veïns, finques privades, així com dependències de qualsevol tipus. Per a tot això, realitzarà contínues i detallades rondes, observant l'estat i funcionament de les instal·lacions i informant el client diàriament per escrit, sobre les anomalies observades.  
Per a la realització de les funcions descrites podrà, o no, vestir l'uniforme de treball i els distintius corporatius que cada empresa considere més adequats, en funció de les característiques de cada immoble, així com portar els equips de protecció individual que en cada empresa titular s'indiquen com a obligatoris.  
Conductor. És el treballador que està en possessió del permís de conduir adequat per al vehicle que cal utilitzar i exercix les funcions de missatgeria, transport de material o de personal.  
Hoste. És la persona major de díhuit anys, encarregada de rebre els clients, personalment o telefònica, proporcionar la informació que sol·liciten dins les seues funcions, anunciar-los i conduir-los davant la persona o persones amb qui desitgen parlar, atenen les sol·licituds d'informació d'entrevistes, les concerten i les preparen en els seus aspectes formals.  
Ordenança. És el treballador que, amb elementals coneixements i responsabilitat, se li encomana, amb càrrec a tercers, encàrrecs, cobraments, pagaments, recepció i entrega de la correspondència i documents, així com la classificació i el repartiment.  
Monitor físic. És el treballador que està en possessió de la titulació acreditativa de la seua preparació en Educació Física o amb coneixements suficients per a l'exercici de les seues funcions i exercix les tasques de preparador físic en les dependències de l'empresa habilitades per a tal fi.  
Peó. És el treballador encarregat de realitzar tasques per a l'execució del qual es requerix únicament l'aportació d'esforç i atenció sense qualificació exigida.  
  
  
  
  
  
CAPÍTOL VII  
Règim salarial i bestretes  
  
Article 33. Salaris  
Les retribucions del personal comprés en l'àmbit d'aplicació del present conveni estaran constituïdes pel salari base i els complements i, en tot moment, es correspondrà a la jornada de treball normal, d'acord amb les taules salarials aplicables durant l'any 2013 i que s'acompanyen com a annex.  
Per als següents anys, els imports de les quantitats de les taules salarials, tindran el mateix increment percentual anual que el salari mínim interprofessional.  
El pagament del salari s'efectuarà per mesos vençuts i abans del dia quinze de cada mes.  
Tots els treballadors gaudiran, a més del sou, d'augments per anys de servici que consistisquen en triennis del cinc per cent sobre el salari base de la seua categoria.  
  
Article 34. Bestretes  
El treballador podrà percebre bestretes a compte pel treball realitzat, sense que puga excedir el noranta per cent de l'import del seu salari, amb la justificació prèvia de la seua necessitat que serà valorada per l'empresa.  
  
Article 35. Complements de llocs de treball  
a) Plus transport: S'establix com a compensació als gastos de desplaçament del treballador des de la seua residència a l'empresa i al revés.  
b) Plus de manteniment de vestuari: S'establix com a compensació de gastos que obligatòriament aniran a càrrec del treballador, per neteja i conservació de vestuari, calçat, corretjams, i la resta de peces que componen la seua uniformitat, i es considera, a estos efectes, com a indemnització per desgast d'estris i ferramentes. La seua quantia s'establix en la columna corresponent de l'annex.  
  
Article 36. Vacacions  
La retribució del període vacacional que es menciona en l'article 20 d'este conveni col·lectiu serà equivalent a 30 dies de salari base, més antiguitat.  
  
Article 37. Gratificacions extraordinàries  
El personal comprés en este conveni tindrà dret a dos gratificacions extraordinàries que es percebran durant la segona quinzena dels mesos de juny i desembre, i es podrà prorratejar al llarg de l'any. Cada una consistirà en l'import de 30 dies de salari base.  
  
El personal que ingresse o cesse en l'empresa durant l'any tindrà dret a percebre les esmentades gratificacions proporcionalment al temps treballat durant l'any.  
  
Article 38. Igualtat entre hòmens i dones  
D'acord amb l'article 14 de la Constitució, en connexió amb la Declaració Universal dels Drets Humans, de 19 de desembre de 1948, recollida en l'article 17 del vigent Estatut dels Treballadors, qualsevol activitat laboral o actuació en l'esmentat àmbit estarà presidida pel més rigorós respecte a la igualtat de tracte i d'oportunitats entre hòmens i dones, i els esmentats comportaments s'adequaran al que preveu la Llei Orgànica 1/2004, de 28 de desembre, de Mesures de Protecció Integral contra la Violència de Gènere i en la Llei Orgànica 3/2007, de 22 de març, per a la Igualtat Efectiva d'Hòmens i Dones, que este conveni fa seues.  
  
Article 39. Clàusula de desvinculació  
D'acord amb el que preveu l'article 82 de l'Estatut dels Treballadors, les empreses afectades pel present conveni, podran no aplicar el règim salarial establit en este conveni sempre que reunisquen els requisits següents:  
1. Comuniquen als representants sindicals o treballadors de la seua empresa la pretensió de no aplicar els salaris del conveni en el termini d'un mes de la publicació en el «Butlletí Oficial» de la província.  
  
2. Els demostren la situació de pèrdues en l'empresa en els dos anys immediatament anteriors i les previsions per al que se sol·licita.  
  
Una vegada establit l'acord del tractament salarial per ambdós parts, quedarà reflectit en un document en què s'assenyalarà amb tota claredat quins seran els salaris i la duració de l'esmentat pacte. En cas de no haver-hi acord entre les parts, estes se sotmetran a la comissió paritària del conveni que haurà de resoldre en el termini de 30 dies. En cap cas en l'esmentat acord podran modificar-se altres condicions establides en el conveni que no siguen les estrictament salarials.  
  
Taula de salaris per a 2013/2014  
  
Categories Salari   
base Pr. pagues Pl.   
vestuari Pl. transp.  
Personal directiu  
Director general 1.488,00 248,00 106,50  
Director comercial 1.402.99 233,83 106,50  
Director administratiu 1.462,50 243,75 106.50  
Director de personal 1.428,48 238,08 106,50  
Subdirector 1.317,94 219,66 106,50  
Deleg. prov. - Gerent 1.360,44 226,74 106,50  
Personal administratiu  
Cap de Departament 1.275,43 212,57 106,50  
Oficial 1a 918,30 153,05 106,50  
Oficial 2a 859,20 143,20 106,50  
Auxiliar administratiu 722,73 120,46 106,50  
Comercial 892,79 148,80 106,50  
Telefonista 782,26 130.38 106,50  
Quadros intermedis  
Cap de servicis 1.105,38 184,23 106,50  
Supervisor 892,79 148,80 106,50  
Personal operatiu  
Auxiliar de servicis 661,15 110,19 71,36 106,50  
Conductor 661,15 110,19 71,36 106,50  
Hoste 661,15 110,19 71,36 106,50  
Monitor físic 661,15 110,19 71,36 106,50  
Ordenança 661,15 110,19 71,36 106,50  
Peó 661,15 110,19 71,36 106,50  
  
  
  
Només als efectes d'actualitzar les anteriors taules salarials vigents en els anys 2013/2014 i per al càlcul de la taula salarial de l'any 2015 i següents, s'hi aplicarà un percentatge idèntic al que experimente l'IPC en els esmentats anys respecte al de l'any anterior, i este serà el criteri que s'ha de seguir per a la revisió salarial anual durant la vigència del present conveni, a excepció del plus de vestuari que serà inalterable durant tota la vigència del conveni.